
                                             PARLAMENTUL ROMÂNIEI

                                                CAMERA DEPUTAŢILOR
	         COMISIA JURIDICĂ, 
DE DISCIPLINĂ ŞI IMUNITĂŢI                           
	                           Bucureşti 04.07.2011      

                           Pl.x 482/2011                    

	
	


AVIZ
asupra propunerii legislative privind modificarea şi completarea Legii nr.118/2010 privind unele măsuri necesare în vederea restabilirii echilibrului bugetar
        În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Legii nr.118/2010 privind unele măsuri necesare în vederea restabilirii echilibrului bugetar, trimisă cu adresa Plx. 482 din 27 iunie 2011 şi înregistrată cu nr. 31/735 din 29 iunie 2011.
     Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

     Senatul a respins iniţiativa legislativă în şedinţa din 22 iunie 2011.
     Iniţiativa legislativă are ca obiect de reglementare completarea Legii nr.118/2010 privind unele măsuri necesare în vederea restabilirii echilibrului bugetar, cu modificările şi completările ulterioare, în sensul emiterii unor emisiuni de obligaţiuni de stat distribuit personalului plătit din fondurile publice ale cărui venituri au suferit reducerea cu 25%, în perioada 1 iulie 2010 - 31 decembrie 2010 valoarea unui asemenea certificat fiind de 100 lei.

       Membrii Comisiei au examinat iniţiativa legislativă supusă avizării, expunerea de motive,  avizul negativ al Consiliului Legislativ nr. 345 din 23 martie 2011 şi punctul de vedere al Guvernului nr. 1125 din 13 mai 2011, prin care nu susţine adoptarea acestei iniţiative legislative.
       În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât potrivit art.16 alin.(l) din Legea nr.118/2010, prevederile art.1-3, art.5, art.6 alin.(l), precum şi ale art.9 - 14 din
acest act normativ se aplică până la 31 decembrie 2010. Prin urmare, în prezent, dispoziţiile art.1 şi 2 din Legea nr.118/2010 şi-au încetat aplicabilitatea, salarizarea în anul 2011 a personalului bugetar plătit din fondurile publice fiind reglementată, în prezent, prin Legea nr.285/2010.
       În raport cu obiectul şi conţinutul reglementării şi având în vedere Deciziile Curţii Constituţionale nr. 548/2008 şi 786/2009, propunerea legislativă face parte din categoria legilor ordinare.
             PREŞEDINTE,                                                                                SECRETAR,
                 Daniel BUDA                                                                        Gabriel ANDRONACHE
Consilier, Ciprian Bucur

